b"\n_START_ARTICLE_\nGovern obert\n_START_PARAGRAPH_\nEl Govern obert \xc3\xa9s un concepte al qual es vinculen els tres grans principis de transpar\xc3\xa8ncia, participaci\xc3\xb3 i col\xc2\xb7laboraci\xc3\xb3 que sovint es concreten en projectes al voltant de l'obertura de les dades de qu\xc3\xa8 disposa l'administraci\xc3\xb3 (dades obertes), i la democr\xc3\xa0cia electr\xc3\xb2nica (e-democr\xc3\xa0cia).\n_START_SECTION_\nDescripci\xc3\xb3\n_START_PARAGRAPH_\nUna de les primeres passes del govern obert \xc3\xa9s l'obertura de les dades p\xc3\xbabliques com a exercici de transpar\xc3\xa8ncia i per promoure la col\xc2\xb7laboraci\xc3\xb3 del sector privat en la millora del servei p\xc3\xbablic. La utilitzaci\xc3\xb3 de les dades p\xc3\xbabliques des del sector privat permet la generaci\xc3\xb3 de nous serveis de valor afegit per a l'empresa i la ciutadania. _NEWLINE_La democr\xc3\xa0cia electr\xc3\xb2nica o l'e-democr\xc3\xa0cia, m\xc3\xa9s enll\xc3\xa0 dels beneficis que pot suposar el vot electr\xc3\xb2nic, s'ent\xc3\xa9n com una nova forma de veure el paper dels ciutadans en la presa de decisions, el desenvolupament i el control dels processos de govern. Actualment, les xarxes socials, les tecnologies m\xc3\xb2bils i altres eines de col\xc2\xb7laboraci\xc3\xb3 i participaci\xc3\xb3 com ara els blogs o els f\xc3\xb2rums de discussi\xc3\xb3 permeten una implicaci\xc3\xb3 molt m\xc3\xa9s activa del ciutad\xc3\xa0 en la pol\xc3\xadtica i en l'activitat dels governs i dels parlaments. _NEWLINE_M\xc3\xa9s enll\xc3\xa0 de la transformaci\xc3\xb3 que aquestes din\xc3\xa0miques estan provocant en el si de les administracions p\xc3\xbabliques i dels governs d'arreu, cal promoure el desenvolupament i la millora de les tecnologies que permeten preservar tant la confidencialitat com l'autenticitat de les opinions i les aportacions dels ciutadans. Aix\xc3\xad mateix, \xc3\xa9s imprescindible aprofundir en la cohesi\xc3\xb3 digital de la poblaci\xc3\xb3 per evitar que una part de la ciutadania quedi al marge d'aquests processos.\n_START_SECTION_\nExemples\n_START_PARAGRAPH_\nUna fita en el moviment va ser tenir lloc el 30 de setembre de 2010 en que l'Arxiu Nacional del Regne Unit va alliberar una llic\xc3\xa8ncia governamental de reutilitzaci\xc3\xb3 de les dades generades en aquell pa\xc3\xads. _NEWLINE_A Catalunya, un dels exemples de l'obertura de dades p\xc3\xbabliques \xc3\xa9s el projecte Open Data BCN que \xc3\xa9s el servei de dades obertes de l'Ajuntament de Barcelona. Un servei que ofereix les dades p\xc3\xbabliques que no estan sotmeses a restriccions legals i que pret\xc3\xa9n anar ampliant el volum de dades ofertes i millorar-les per la seva reutilitzaci\xc3\xb3."